น้ำมันดิบปิดพุ่ง1.62ดอลล์
สัญญาน้ำมันดิบตลาดนิวยอร์กปิดเพิ่ม1.62  ดอลล์ที่ 95.61 ดอลลาร์/บาร์เรล หลังสหรัฐเผยตัวเลขจ้างงานสูงเกินคาด
4 พ.ค. 2556

สัญญาน้ำมันดิบตลาดนิวยอร์กปิดเพิ่ม1.62  ดอลล์ที่ 95.61 ดอลลาร์/บาร์เรล หลังสหรัฐเผยตัวเลขจ้างงานสูงเกินคาด
สัญญาน้ำมันดิบเวสต์เท็กซัส (WTI) ตลาดนิวยอร์ก  ส่งมอบเดือนมิ.ย.พุ่งขึ้น 1.62 ดอลลาร์ หรือ 1.72% ปิดที่ 95.61 ดอลลาร์/บาร์เรล โดยในระหว่างวันสัญญาปรับตัวขึ้นแตะระดับสูงที่ 96.04 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนมิ.ย.ที่ตลาดลอนดอน เพิ่มขึ้น 1.34 ดอลลาร์ หรือ 1.3% ปิดที่ 104.19 ดอลลาร์/บาร์เรล
กระทรวงแรงงานสหรัฐเปิดเผยว่า ตัวเลขจ้างงานนอกภาคเกษตรปรับตัวเพิ่มขึ้น 165,000 ตำแหน่งในเดือนเม.ย. ซึ่งสูงกว่าที่นักวิเคราะห์คาดว่าจะเพิ่มขึ้น 145,000 ตำแหน่ง ส่วนอัตราว่างงานปรับตัวลดลงมาอยู่ที่ 7.5% จากระดับ 7.6% ในเดือนก่อนหน้านี้ ซึ่งเป็นอัตราว่างงานที่อยู่ในระดับต่ำสุดในรอบ 4 ปีนับตั้งแต่เดือนธันวาคม 2551
นอกจากนี้ อัตราการจ้างงานเดือนก่อนหน้านี้ยังได้รับการปรับทบทวนขึ้นมาเป็น 138,000 ตำแหน่ง เทียบกับรายงานเบื้องต้นที่ 88,000 ตำแหน่ง
ทั้งนี้ การจ้างงานเพิ่มขึ้นในหลายภาคอุตสาหกรรม ซึ่งรวมถึงภาคการขนส่ง สาธารณูปโภค ค้าปลีก และบริการด้านสุขภาพ ซึ่งทำให้จำนวนชาวอเมริกันที่ไม่มีงานทำลดลงจาก 11.74 ล้านคนในเดือนมี.ค. มาอยู่ที่ 11.66 ล้านคนในเดือนเม.ย.